KOMISJONI ARUANNE EUROOPA PARLAMENDILE JA NÕUKOGULE

komisjonile 15. detsembri 2004. aasta direktiiviga 2004/109/EÜ antud delegeeritud õigusaktide vastuvõtmise õiguse kasutamise kohta

1.Sissejuhatus

Euroopa Parlamendi ja nõukogu 15. detsembri 2004. aasta direktiiviga 2004/109/EÜ (läbipaistvuse nõuete ühtlustamise kohta teabele, mis kuulub avaldamisele emitentide kohta, kelle väärtpaberid on lubatud reguleeritud turul kauplemisele, ning millega muudetakse direktiivi 2001/34/EÜ) kehtestati nõuded seoses perioodilise ja jooksva teabe avaldamisega emitentide kohta, kelle väärtpaberid on lubatud kauplemisele ELi reguleeritud turul.

Direktiivi 2004/109/EÜ muudeti 24. novembri 2010 aasta direktiiviga 2010/78/EL, millega anti komisjonile õigus võtta vastu direktiivi 2004/109/EÜ artikli 2 lõikes 3, artikli 5 lõikes 6, artikli 9 lõikes 7, artikli 12 lõikes 8, artikli 13 lõikes 2, artikli 14 lõikes 2, artikli 17 lõikes 4, artikli 18 lõikes 5, artikli 19 lõikes 4, artikli 21 lõikes 4 ning artikli 23 lõigetes 4, 5 ja 7 osutatud delegeeritud õigusaktid. Need volitused anti komisjonile neljaaastaseks ajavahemikuks 4. jaanuarist 2011 3. jaanuarini 2015.

2.Õiguslik alus

Direktiivi 2004/109/EÜ artikli 27 lõikes 2a on nõutud, et tuleb esitada aruanne. Nimetatud artikli kohaselt koostab komisjon delegeeritud volituste kohta aruande viimase kuue kuu jooksul enne neljaaastase ajavahemiku lõppu. Käesolev aruanne hõlmab ajavahemikku 4. jaanuarist 2011 kuni 3. oktoobrini 2015.

3.Delegeeritud volituste rakendamine

Kogu aruandeperioodi jooksul rakendas komisjon ainult artikli 23 lõike 4 kohaseid volitusi. Vastu võeti järgmised delegeeritud õigusaktid.

Komisjoni delegeeritud määrus (EL) nr 310/2012, 21. detsember 2011, millega muudetakse määrust (EÜ) nr 1569/2007, millega kehtestatakse kolmandate riikide väärtpaberiemitentide kohaldatavate raamatupidamisstandardite samaväärsuse kindlaksmääramise mehhanism Euroopa Parlamendi ja nõukogu direktiivide 2003/71/EÜ ja 2004/109/EÜ alusel.

Selle delegeeritud määrusega ajakohastas komisjon määruses (EÜ) nr 1569/2007 sätestatud kolmanda riigi raamatupidamisstandardite heakskiitmise tingimusi piiratud ajavahemikuks. Delegeeritud määrusega pikendati ka ajavahemikku, millal võib kohaldada kolmandate riikide üldtunnustatud raamatupidamispõhimõtete samaväärsuse tunnustamise mehhanismi piiratud ajavahemikuks, kuni 31. detsembrini 2014.

Komisjoni delegeeritud määrus (EL) 2015/1605, 12. juuni 2015, millega muudetakse määrust (EÜ) nr 1569/2007, millega kehtestatakse kolmandate riikide väärtpaberiemitentide kohaldatavate raamatupidamisstandardite samaväärsuse kindlaksmääramise mehhanism Euroopa Parlamendi ja nõukogu direktiivide 2003/71/EÜ ja 2004/109/EÜ alusel.

Selle delegeeritud määrusega pikendas komisjon ajavahemikku, millal võib kohaldada kolmandate riikide üldtunnustatud raamatupidamispõhimõtete samaväärsuse tunnustamise mehhanismi piiratud ajavahemikuks, kuni 31. märtsini 2016.

Määruses 1569/2007 sätestatud mehhanismi alusel tunnustas komisjon India Vabariigi üldtunnustatud raamatupidamispõhimõtted ELi IFRS-standarditega samaväärseks piiratud ajavahemikuks kuni 31. märtsini 2016.

Tuleb märkida, et komisjon võttis suurema osa direktiivi 2004/109/EÜ rakendussätetest vastu komisjoni 8. märtsi 2007. aasta direktiiviga 2007/14/EÜ. Aruandeperioodil ei pidanud komisjon vajalikuks direktiivi 2007/14/EÜ sätteid muuta. Seetõttu ei ole suuremat osa artikli 27 lõikes 2a osutatud volitustest kasutatud. Siiski on vajalik säilitada komisjoni volituste praegune ulatus, et võtta vajaduse korral vastu delegeeritud õigusakte direktiivi 2004/109/EÜ toimimise parandamiseks ja et reageerida kiiresti turu võimalikele muutustele.